שאלה: מה הבעיה להאמין בלב? ואני בכלל לא מקימת את כל המצוות: רציתי לשאול למה אני לא יכולה ללכת עם חצאית מעל הברך או מכנס? מה הבעיה בלהאמין בלב? נכון שמי שמאמין צריך להאמין עד הסוף אבל אני לא מקיימת את כל המצוות, אני לא צדיקה תמימה
תשובה: בתיה אני ממש מתנצל שהתשובה לשאלה שלך הגיעה כ"כ באיחור. שאלת שאלה מכל הלב ולקח לי הרבה מידי זמן לענות. סליחה. אז רציתי להתייחס קודם כל לעניין של להאמין בלב. רק לחזק את עניין זה עוד קצת. ראית פעם אמא שאוהבת את הבן שלה "רק בלב"? ברור שלא, כשאמא אוהבת את הבן שלה זה ממלא את כל אישיותה והיא מחבקת ומנשקת אותו וקונה לו מתנות וכו  אם אדם רק מאמין בלב, לפעמים זה סימן שהוא לא מאמין מספיק, סימן שהוא לא מבין מה זה אומר אמונה, שהוא לא שלם איתה, אחרת ברור שהוא היה מקיים. כל דבר שאנו אוהבים בלב וחושבים שהוא טוב ואמיתי, אנחנו לא נשאיר אותו בלב אלא נעשה ונממש אותו. את מסכימה? אז מה שנשאר זה לחזק את האמונה בלב עד כדי כך שכבר תירצי מעצמך מתוך הלב ללכת עם חצאיות לפי ההלכה. אז למה ללכת עם חצאית? בגלל הצניעות. תחשבי, בלי צניעות, מה יש בראש? המון חיצוניות כמו - מי יותר יפה? איך היא נראית? וכו  האם אפשר לחשוב מחשבות של חסד וענווה ונתינה ופנימיות ולהתרכז באופי של האדם ולא בחיצוניות שלו? לדעתי לא. גם לבנים אגב, יש צניעות. הבנים צריכים לא להסתכל על דברים שהם חיצוניים, כמו נשים לא צנועות וכו  כדי שהם יוכלו להיות אנשים יותר פנימיים ופחות מוחצנים. כמובן כאשר מתחתנים אז בונים קשר פנימי בין האיש לאישה ואז גם החיצוניות לא מזיקה אלא מוסיפה אהבה. אבל סתם להיות חיצונית ולהתעסק בלמשוך מבטים של חברות או חברים, זה מוריד את האדם להיות חיצוני ולא להתייחס לפנימיות ולאופי. היופי הוא דבר חשוב, בית המקדש היה יפה, האימהות היו יפות ועוד, אבל זה היה רק כתוספת על הפנימיות שזה העיקר בחיים. אני מקווה שמה שכתבתי חיבר אותך יותר לצניעות, אבל אני ממש רוצה להוסיף לך משהו. משהו הכי הכי פשוט והכי הכי אמיתי. אנחנו יהודים. אני, את והורייך. אנחנו מתנהגים כמו שיהודים מתנהגים. ובעם ישראל לובשים חצאית מתחת לברך ולא לובשים מכנסיים. אני חושב, שאת יכולה להיות גאה מאוד מאוד בכך שאת יהודיה, העם שלנו הוא עם מקסים ומתוק, שתרם לאנושות כל כך הרבה. את יודעת שכמעט רבע מפרסי הנובל שניתנו בעולם ניתנו ליהודים? זה ממש בלתי נתפס כי זה ממש המון. וליהודים, יש כל מיני סוגים של התנהגויות מיוחדות. אחד מהם זה להתלבש בצניעות. אני באמת מבין שצניעות של אישה זה מאוד קשה, אבל גם מאוד כדאי להתנהג כמו שיהודים מתנהגים. זה העם שלנו והוא עם חכם מאוד, הכי חכם. אני באופן אישי משתדל להתנהג איך שיהודים מתנהגים. לשמור על ההלכה כפי שהתורה אומרת ובלי להסתבך ולהתפלפל - אני פשוט יהודי ששומר תורה ומצוות וזהו. זה נשמע מאוד פשוט אבל אני חושב שזה הכי אמיתי. זה העם שלי ואני אוהב אותו. גם מה שאמרת שבכל מקרה את לא צדיקה תמימה אז למה פתאום להקפיד על זה? כי הצניעות היא דבר מאוד בסיסי ביהדות. זה לא משהו צדדי. גם מי שלא צדיק תמים, צריך לשמור על זה. כי אחרת מה ישאר לו? הוא יהיה שקוע כל הזמן בחיצוניות, ואז יכול להתדרדר וגם לרדת עוד יותר ובסוף אפילו לעזוב את כל המצוות. אז כמו שיש 13 עיקרי אמונה, כך יש גם מצוות שהם היסודות שעליהם כל התורה עומדת, כמו שמירת שבת, שמירת הלשון ועוד אז גם אם קשה לך לקיים את כל המצוות, כמו שכתבת, יש יסודות שכולנו משתדלים להחזיק, אפילו שזה קשה, צניעות זה אחד מהם. וכן אני בטוח שזה לא קל לך. כל הכבוד שאת שואלת שאלה כזו, היא באמת באמת שאלה יפה! אני רוצה לברך אותך שתמשיכי לברר ולהתקדם ובסוף כל המצוות יראו לך קלות מרוב שתאהבי אותם, ושתהיי באמת שלימה ושמחה עם המצוות שאת מקיימת. באמת שתהיה לך המון הצלחה ואני מקווה שעזרתי לך. אם יש לך עוד שאלות, או שלא הבנת משהו, אשמח אם תגיבי או תיצרי קשר. המון הצלחה   חגי.